# Scenarier 2020 - utviklingsarbeid studieportefølje - mandat

Fastsatt av dekan Arild Hovland 5. mai .2.2020

Fakultetets studieportefølje er kompleks, særlig i de to store profesjonsutdanningene MGLU og BLU, og bredt sammensatt. Årsakene til den store bredden er historiske – porteføljen er stort sett et resultat av historisk utvikling i en lang rekke sterke fagmiljøer over lang tid før HIU ble etablert. Vi er imidlertid i et samspill med en verden som stadig forandrer seg og stiller nye krav til oss. Det er viktig å drøfte i hvor stor grad HIUs studieportefølje svarer til oppdraget vårt slik det nå ser ut og utvikler seg, og om den realiserer de mål som ligger i institusjonens grunnleggende orientering og strategisk plan. Stikkord i så måte er arbeidslivsrelevans, tett samfunnstilknytning, entreprenøriell orientering og kultur, og bærekraft.

Kontrollspennet for de som skal koordinere og lede fakultetets svært brede og komplekse studieportefølje er også svært utfordrende. Det er vanskelig å legge til rette for helhet og gode faglige / kollegiale prosesser når tiden som kan settes av til hver del og enhet, i praksis er redusert til det minimale.

Rent økonomiske innebærer kompleksiteten og bredden, samt de krav som er kommet på når det gjelder formell kompetanse og forskning, store utgifter for fakultetet. Antall medarbeidere har økt og kompetansenivået har blitt løftet. Mye av dette knytter seg til de krav femårig GLU med master stiller til fagmiljøene, men sterkt voksende forpliktelser på EVU-området, i hovedsak i egen region, har ytterligere spisset situasjonen. Fakultetet har blitt dyrere å drifte år for år, samtidig som inntektene ikke har holdt tritt. Inntektene svarer ikke lenger til utgiftene, og opprinnelig medbrakt mindreforbruk er borte. Fakultetet må dermed både redusere kostnadene og øke inntektene. Det første, kostnadsreduksjon, er i praksis det mest substansielle og aktuelle grepet. Inntektsøkning vil imidlertid måtte supplere dette. Foreliggende mandat legger til rette for en full men overordnet gjennomgang av fakultets studieportefølje, begrunnet i så vel faglige og kollegiale som strategiske og økonomiske formål. Vi trenger en studieportefølje som er livskraftig, relevant og framtidsorientert.

Det må tenkes i fortsettelsen av USN sitt faktiske og nåværende oppdrag og grunnleggende orientering, ikke med basis i de opprinnelige tre institusjonene eller høgskolene. Resultatet av arbeidet må bli en komplett og retningsgivende modell for fakultetets totale –*relevante*, *konsentrerte og så vel faglig som økonomisk bærekraftige* – studieportefølje.

Arbeidet organiseres i tre grupper: en prosjektgruppe med underliggende studiestedsbaserte arbeidsgrupper, en referansegruppe og en styringsgruppe.

## Prosjektgruppa

Prosjektgruppa skal fungere som fakultetets nøkterne «tenketank» på området studieportefølje. Gruppa skal tenke helhetlig, fritt og selvstendig, med det som formål å skissere opp til tre komplette, nøkterne og forsvarlige scenarier for framtidig studieportefølje ved HIU. Styrker og svakheter ved alle scenarier skal beskrives. De skal være institusjonsstrategisk og empirisk begrunnet. Det skal tenkes økonomisk og faglig bærekraft, og det skal legges til grunn størst mulig grad av arbeidsdeling mellom studiestedene. Alle deler av studieporteføljen skal inkluderes i refleksjonene, også de store profesjonsutdanningene.

Gruppa skal kort formulert svare på dette spørsmålet: Hva bør framtidens totale studieportefølje være for HIU? Hva bør bygges ned? Hva bør flyttes? Hva bør konsentreres? Hva kan eventuelt utvikles til erstatning for tilbud fakultetet har i dag?

Bakgrunnsbildet, herunder strategisk plan for USN, presenteres i første møte. Hvordan tolkes dette? Hva er styrker og hva er svakheter ved det vi nå disponerer sett opp mot det vi er forpliktet på? Hvilke muligheter og begrensninger framkommer? Gruppa skal skissere svar på følgende spørsmål: Gitt helheten knyttet til styrevedtak, strategisk plan, forskrifter, fakultetsorganisering og behovet for profilering / arbeidsdeling, hva kan sies å være den beste, mest framtidsrettede og robuste modellen for studietilbudet vårt, for helheten og for det enkelte studiested?

Det skal legges til rette for åpen prosess og bred involvering, gjennom campusbaserte arbeidsgrupper og konkret orienterte faglige ad-hoc grupper og -fora. Prosjektgruppa skal legge til rette slik at informasjon og vurderinger knyttet til arbeidet blir gjort åpent og lett tilgjengelig for alle som ønsker det, og sørge for at møtepunkter, ad hoc-grupper og relevante fora etableres der det er viser seg nødvendig.

Hovedgrepet i involveringsarbeidet er altså etablering av campusbaserte arbeidsgrupper, men dette grepet suppleres med faglige ad-hoc grupper og relevante fora etter behov.

### Arbeidsgrupper

Det etableres seks arbeidsgrupper, for Bø, Notodden, Porsgrunn, Vestfold, Drammen og Rauland. Formålet med arbeidsgruppene er å sikre at prosjektgruppen får de nødvendige faglige innspill og vurderinger. Arbeidet i disse gruppene ledes av et prosjektgruppemedlem eller varamedlem for hvert studiested. Prosjektgruppa fordeler ansvaret for studiestedene i sitt første møte, gjerne knyttet opp mot potensielle arbeidsgruppelederes arbeidssted.

Første møte ledes av prosjektleder og prosjektgruppemedlem i fellesskap. Det inviteres opp til ti faglige og erfarne medarbeidere fra hvert studiested, knyttet til alle representerte institutter og alle tre nivåer (BA, MA, PhD), samt to tjenestemanns­representanter og to studentrepresentanter. Utvelgelsen blir gjort i samråd med prosjektleder og i dialog med lokale tjenestemannsrepresentanter. Ytterligere konkretisering når det gjelder innholdet i arbeidsgruppene skjer i prosjektgruppa og i dialog med arbeidsgruppene selv. Alle arbeidsgrupper skal gi innspill til prosjektgruppa innen 15. mai 2020.

### Faglige ad hoc-grupper og –fora

Følgende kan anvendes:

* Instituttmøter – håndtert av aktuell instituttleder og prosjektgruppa, leder eller fakultetsrådgiver. Informasjon, dialog, aktuelle problemstillinger.
* Programutvalg, særlig der hvor det kommer til syne utfordringer, vesentlige endringsforslag o.l.
* Ad hoc-grupper / fora rettet inn mot særlig aktuelle problemstillinger. Dette gjelder særlig der hvor det framkommer ønske om slike grupper fra de faglig tilsatte selv.

## Følgende kan konkretiseres:

* Det skal arbeides med faglig fornyelse som overordnet formål.
* Det skal arbeides for å styrke koblingen mellom fakultetets studieportefølje og institusjonens strategiske føringer.
* Det skal arbeides for konsentrasjon og fokusering.
* Det skal arbeides for økonomisk bærekraftig drift – ikke minst på grunn av realiseringen av det femte året i femårig grunnskolelærerutdanning. SEFØ-modellen skal legges til grunn.
* Det skal arbeides for en bærekraftig studieportefølje i et tiårs-perspektiv.
* Det må legges til grunn at det kan skje både rekonstruksjon, sammenslåing og nedleggelse, ikke i tilknytning til selve scenariene men i fortsettelsen av de ulike handlingsplanene som må utvikles etter dette.
* Det skal legges til grunn at institusjonens åtte studiesteder skal profileres ulikt og tjene ulike, ikke konkurrerende roller i den indre arbeidsdelingen. Ulike aktuelle og mulige organiserings- og undervisningsformer må beskrives (fysisk oppmøte, synkron og asynkron, samlinger, fleksible modeller i grenselandet). Nett- og samlingsbaserte tilbud må ses i sammenheng med aktuelle campustilbud – jf. nødvendigheten av campusbaserte fagmiljøer også der hvor fakultetet tilbyr nett- og samlingsbaserte studier.

## Videre arbeid

Scenariene gruppa presenterer vil danne grunnlag for videre konkretisering i form av handlings- og utviklingsplaner, i første omgang høsten 2020. Scenariene er ment å «rydde», prinsipielt og empirisk begrunnet, og angi retning. De er ikke i seg selv å anse som planer, men skal fungere som ramme og grunnlag for videre prosjektering og ansvarsdeling. Arbeidet i fortsettelsen vil bli bredt, det vil bygges på involvering og dialog, og det vil inkludere både fagfeller, tjenestemannsrepresentanter, ledere og institusjonsnivået.

## Prosjektgruppe, medlemmer

Følgende medlemmer oppnevnes:

* Peer Andersen, prosjektleder
* Tone Strøm, instituttleder
* Bernt Andreas Hennum, fungerende instituttleder
* Jørn Boisen, instituttleder
* Annette Bischoff, instituttleder
* Carl-Magnus Nystad, instituttnestleder,
* Thor Cristian Bjørnstad, instituttnestleder
* Kirsti Rosenvold Bruun, oppdragsleder, vara Linda Mowinckel
* Sigrid Jangaard-Strand, fakultetsrådgiver
* Kjerstin Eek Jensen, fakultetsrådgiver

Geir Salvesen og Stian Roland er vara for instituttlederne og nestlederne.

Institusjonens fellestjenester, primært Avdeling for utdanning og studiekvalitet og Avdeling for økonomi, forventes å kunne gi vesentlige bidrag når det gjelder empirisk underlag og analyser.

## Referansegruppe

* Synnev Aas Aaby
* Kjetil Horgmo
* Bent Kristiansen
* En representant fra fylkesnivået (Viken eller Vestfold / Telemark. Utpekes av prosjektleder i samråd med dekanatet.
* En representant for skole- og barnehageeiernivå fra en samarbeidskommune. Utpekes av prosjektleder i samråd med dekanatet.
* Tre representanter fra tjenestemannsorganisasjonene tilknyttet fakultetet, utpekt av dem selv

Referansegruppa skal bidra til at relevante forhold spilles inn i prosessen. Gruppa møtes ved oppstart, midtveis og forut for rapportering.

## Kvalitetsrådet HIU

Kvalitetsrådet ved HIU orienteres og gis anledning til å uttale seg i hvert av møtene våren 2020 og høsten 2020.

## Styringsgruppe

* Dekan
* Visedekan BLU
* Visedekan GLU
* Visedekan forskning

Styringsgruppa eier prosjektet og har det overordnede ansvaret for at det holder retning og beholder fokus på de vesentlige forholdene. Gruppa møtes månedlig.

## Oppsummert

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | Planlegging av prosess | Startmøte | Input | Oppsamling / 1. forslag | Høring | Opsamling / 2. forslag | Åpen høring via instituttene | Endelig forslag | Beslutning / handlingsplaner |
| Prosjektgruppe |  | X | X |  | X |  | X |  | X |  |
| Referansegruppe |  |  |  | X |  | X |  | X |  |  |
| Styringsgruppe, ledergruppe, dekan |  |  |  |  |  |  |  |  |  | X |
| Arbeidsgrupper |  |  |  | X |  | X |  | X |  |  |
| Medarbeidere / faglige ad hoc-grupper |  |  |  | X |  | X |  | X |  |  |
| Studenter (konkretiseres av prosjektgruppa) |  |  |  | X |  | X |  |  |  |  |

## Aktuelt underlag

* USN strategiske plan 2017-2021
* Nasjonale styringsdokumenter (strukturreform, rammer for de ulike profesjonsutdanningene, forskriftsmessige krav, meldinger fra styringsdialog, institusjonelle føringer (styrevedtak, saksunderlag, signaler fra rektor, SEFØ-modell)
* Framskriving av befolkningsvekst / -reduksjon i egen region.
* Tallfesting av regionens behov for kvalifiserte barnehagelærere og lærere på alle trinn om fem år – og om ti år.
* Sektorvise undersøkelser over hvilke behov som faktisk gjør seg gjeldende i de ulike andre yrkene / profesjonene fakultetet utdanner for
* Opptakstall med prognoser, kvalitetssikret ved hjelp av AUS
* Oversikt over kandidatproduksjon pr studieprogram, langsiktig
* Kandidatundersøkelser (hva utdanner fakultetet faktisk for i de ulike «mellomliggende» programmene)
* Oversikt over relevante tilbud ved andre institusjoner – hvor unike er tilbudene våre? Hva tilbyr andre eventuelt bedre? Hva bør vi satse på i den nasjonale kunnskapsallmenningen?
* Oversikt over forskning ved fakultetet på de ulike områdene, aktuelle forskergrupper.

## Resultat / rapport

Rapport med komplette scenarier / modeller leveres dekan innen 15. desember 2020.

Rapporten behandles i ledergruppa samt drøftes med tjenestemannsorganisasjonene. Det skal utvikles overordnet handlings- og utviklingsplan i fortsettelsen av dette, konkretisert og fokusert for de ulike fagområdene fakultetet har ansvar for.

## Tidsplan og milepæler

Tidsplan konkretiseres av prosjektgruppa selv når det gjelder milepæler.

* Oppstart: 17. februar
* Første milepæl 5. juni: Prosjektgruppen legger frem et oversiktsbilde.
* Andre milepæl 14. august: Innspill fra arbeidsgruppene er innarbeidet. Underlag/bakgrunnsbilde beskrives.
* Tredje milepæl 18. september: Alternative modeller skisseres.
* Fjerde milepæl 16. oktober: Første utkast til/rammeverk for rapport.
* Femte milepæl 13. desember: Rapport ferdigstilles og prosjektet avsluttes (denne fasen av prosjektet).